2.12.2022.
LV
Eiropas Savienības Oficiālais Vēstnesis
L 311/173
(36)
Kā norādīts 30. apsvērumā, Francijas iestāžu šajā gadījumā noteiktā problēma prasa steidzamu risinājumu SEG emisiju samazināšanai.
Izvērtējot, vai pasākums neparedz lielākus ierobežojumus, nekā vajadzīgs, lai novērstu attiecīgu problēmu, Komisija izvērtēs, vai ar pasākumu var sasniegt izvirzīto mērķi, proti, veicināt SEG emisiju samazināšanu, un vai pasākums nepārsniedz to, kas vajadzīgs minētā mērķa sasniegšanai, ņemot vērā, vai ir pieejami citi transporta veidi, kas piedāvā atbilstošu pakalpojumu līmeni vajadzīgās savienojamības nodrošināšanai.
(37)
Šajā kontekstā jebkāda satiksmes tiesību ierobežojuma negatīvā ietekme uz Eiropas iedzīvotājiem un savienojamību ir jākompensē, piedāvājot alternatīvus transporta veidus, kas ir pieņemami cenas ziņā, ērti un ilgtspējīgāki.
(38)
Vispirms Komisija norāda, ka tiek izstrādāti dažādi leģislatīvi un neleģislatīvi instrumenti, kuru nolūks ir palīdzēt un radīt lielāku stimulu gaisa transporta nozarei būtiski samazināt oglekļa dioksīda emisijas un kļūt ilgtspējīgākai.
Paketē “Gatavi mērķrādītājam 55 %” Komisija iesniedza priekšlikumu par ES emisijas kvotu tirdzniecības sistēmas (ETS) (14) pārskatīšanu ar mērķi stiprināt oglekļa cenas signālu, priekšlikumu pārskatīt Enerģijas nodokļu direktīvu (15), ar ko atceļ obligāto atbrīvojumu reaktīvo dzinēju degvielām, kā arī jaunā tiesību akta priekšlikumu “ReFuelEU Aviation” (16).
Minētās iniciatīvas mērķis ir dekarbonizēt aviācijas nozari, nosakot pienākumu ieviest ilgtspējīgu aviācijas degvielu (SAF) un vienlaikus nodrošinot labi funkcionējošu aviācijas tirgu.
Komisijas priekšlikumi, kuru mērķis ir atjaunināt tiesību aktu par Eiropas vienoto gaisa telpu un noteikumus par gaisa satiksmes pārvaldību (17), arī piedāvā plašas iespējas modernizācijai un ilgtspējas nodrošināšanai, palīdzot samazināt pārmērīgu degvielas patēriņu un oglekļa dioksīda emisijas, ko rada lidojumu neefektivitāte un gaisa telpas sadrumstalotība.
Šos tiesību aktu priekšlikumus pašlaik apspriež likumdevēji, un tie vēl nav piemērojami.
Tiklīdz tie būs piemērojami, tiem būtu pilnvērtīgi jāveicina gaisa transporta nozares dekarbonizācija tādā mērā, ka attiecīgais pasākums vairs nebūtu vajadzīgs.
(39)
Neraugoties uz iepriekš minēto, Komisija norāda, ka nolūkā sekmēt siltumnīcefekta gāzu emisiju samazināšanu gaisa transporta nozarē Francija ir nolēmusi uz laiku ierobežot satiksmes tiesību izmantošanu attiecībā uz iekšzemes regulāriem sabiedriskajiem pasažieru gaisa pārvadājumiem, kuru maršrutos katru dienu ir pieejami vairāki tiešie vilcienu satiksmes maršruti ar brauciena laiku, kas ir īsāks nekā divarpus stundas, un attiecīgais transports kursē pietiekami bieži un saskaņā ar piemērotu laika grafiku.
(40)
Attiecībā uz to, vai citi transporta veidi nodrošina atbilstošu pakalpojumu līmeni, Komisija norāda, ka dekrēta projekta galīgās redakcijas 1. pantā ir sīkāk aprakstīts relevantu un objektīvu prasību kopums, kurā ņemta vērā savienojuma kvalitāte gan maršrutos “no punkta uz punktu”, gan attiecībā uz tranzīta pasažieriem.
Turklāt Francijas kompetentās iestādes ir apņēmušās pirms katras lidojumu plānošanas sezonas vispirms novērtēt, vai attiecīgajā vilcienu satiksmes maršrutā tiek piedāvāts atbilstošs pakalpojumu līmenis (kā noteikts dekrēta projekta galīgās redakcijas 1. pantā), un pēc tam potenciāli ieinteresētos pārvadātājus pienācīgi informēt par to, kuros maršrutos var turpināt sniegt pakalpojumus.
Tas nozīmē arī to, ka aizliegtajā maršrutā pakalpojumu sniegšanu potenciāli varētu atsākt, ja mainās vilcienu satiksmes pakalpojumu kvalitāte un tie vairs neatbilst atbilstoša pakalpojumu līmeņa nosacījumiem, tādējādi tiek stimulēta vilcienu satiksmes pakalpojumu kvalitāte, kas nodrošina atbilstošu pakalpojumu līmeni.
Komisija uzskata, ka šāda dinamiska pieeja, kurā ņemta vērā vilcienu satiksmes pakalpojumu turpmākā attīstība, veicinātu multimodalitāti saskaņā ar Mobilitātes stratēģijas mērķiem un veicinātu savienojamību.
(41)
Attiecībā uz pasākuma labvēlīgo ietekmi uz vidi Francijas iestādes norāda, ka “pateicoties trīs maršrutu (Orlī–Bordo, Orlī–Liona un Orlī–Nante) slēgšanai, kas jau ir notikusi (18), kopējais gaisa transporta radīto oglekļa dioksīda emisiju samazinājums ir sasniedzis 55 000 tonnas” (19).
(14) (15) (16) (17) (18)
COM(2021) 552 final, 14.7.2021.
COM(2021) 563 final, 14.7.2021.
COM(2021) 561 final, 14.7.2021.
COM(2020) 577 final un COM(2020) 579 final, 22.9.2020.
Komisija norāda, ka Air France jau bija nolēmusi 2020. gadā pārtraukt darbību šajos trijos maršrutos, jo īpaši saistībā ar Francijas piešķirto aizdevumu un valsts garantiju aizdevumiem.
Tāpēc šo maršrutu aizliegšana emisijas faktiski nesamazinās.
Tomēr kvantitatīvi neizsakāmi ieguvumi videi tomēr var tikt radīti, jo gaisa pārvadātājiem, kas potenciāli interesējas par šo maršrutu apkalpošanu, būs liegts to darīt.
(19) DGAC aplēses, pamatojoties uz 2019. gada satiksmi.